KIRJALLINEN KYSYMYS P-1180/02 esittäjä(t): Piia-Noora Kauppi (PPE-DE) neuvostolle. Etelä-Korean aiheuttaman laivanrakennusmarkkinoiden vääristymisen saattaminen WTO:n käsiteltäväksi.



Virallinen lehti nro 092 E , 17/04/2003 s. 0041 - 0043



KIRJALLINEN KYSYMYS P-1180/02 esittäjä(t): Piia-Noora Kauppi (PPE-DE) neuvostolle (17. huhtikuuta 2002) Aihe: Etelä-Korean aiheuttaman laivanrakennusmarkkinoiden vääristymisen saattaminen WTO:n käsiteltäväksi Etelä-Korea on pitkään vääristänyt kilpailutilannetta laivanrakennusmarkkinoilla hinnoittelemalla tuottamansa alukset todellisia kustannuksia halvemmiksi. Euroopan unioni ja Etelä-Korea ovat käyneet tuloksettomia keskusteluja terveen kilpailun aikaansaamiseksi laivanrakennusmarkkinoilla. Kansainvälisiin kilpailukysymyksiin liittyvät ristiriidat ratkaistaan kansainvälisen kauppajärjestön WTO:n asianomaisissa riitojenratkaisuelimissä. Sekä Euroopan unionin jäsenmaat että Etelä-Korea ovat WTO:n jäseniä. Koska mainitut neuvottelut yhtäläisten kilpailuehtojen aikaansaamisesta päättyivät tuloksitta kesällä 2000, jäsenvaltiot olivat neuvoston kokouksessa joulukuussa 2000 yksimielisiä siitä, että EU:n on tehtävä WTO:lle valitus siitä, että Korean tasavalta rikkoo laivaviennin tukemista koskevia sitoumuksiaan. Euroopan parlamentti kannatti myös tätä ajatusta mietinnössään, joka koski komission toista kertomusta neuvostolle maailma laivanrakennustilanteesta (A5-0371/2000, lopullinen), todeten, että parlamentti kehottaa komissiota käynnistämään WTO:n riidanratkaisumenettelyn Korean tasavaltaa vastaan. Edellä mainituista seikoista huolimatta Euroopan komissio ei ole vieläkään vienyt asiaa WTO:n riitojenratkaisuprosessiin. Sen sijaan komissio on täysin keinotekoisesti ja vailla pätevää oikeudellista perustelua sitonut asianmukaisen WTO-riitojenratkaisuprosessin aloittamisen asetusehdotukseensa, jonka mukaan rajoitettuja tuotantotukia yksittäisille eurooppalaisille telakoille voitaisiin WTO-prosessin aikana tilapäisesti sallia vastapainona Korean toimille. Jäsenmaiden erimielisyys tuotantotukien oikeutuksesta ja järkevyydestä on estänyt edellä mainitun asetusehdotuksen voimaan saattamisen. Etelä-Korean hallitus ilmoitti eilen tähtäävänsä laivatuotannossaan yhä korkeatasoisempiin aluksiin ja etenkin risteilyaluksiin eikä katso vieläkään tukipolitiikallaan toimineensa mitenkään väärin tai kansainvälisten sopimusten vastaisesti. Tilanne on eurooppalaisen telakkateollisuuden näkökulmasta täysin kestämätön. Haluankin nyt kysyä neuvostolta, milloin se aikoo painostaa komissiota luopumaan toimettomuudestaan ja saattamaan vihdoinkin asian WTO:n käsiteltäväksi? Vastaus (19. joulukuuta 2002) 1. Neuvosto on jo vuodesta 1999 ilmaissut useaan otteeseen syvän huolestuneisuutensa laivanrakennusalan kriittisestä tilanteesta, joka johtuu pääasiassa alan ylikapasiteetista sekä korealaisten telakoiden epäterveistä käytännöistä maailmanmarkkinoilla. Neuvosto kehotti komissiota käynnistämään Korean tasavallan kanssa neuvottelut, jotka päättyivät 19. kesäkuuta 2000 yhteisymmärryspöytäkirjan allekirjoittamiseen. 2. Neuvosto joutui kuitenkin toteamaan, että Korean tasavalta ei noudattanut yhteisymmärryspöytäkirjaa, ja kehotti istunnossaan 4.5. joulukuuta 2000 komissiota harkitsemaan kaikkien mahdollisten toimenpiteiden toteuttamista Koreaa vastaan kansainvälisissä elimissä hyväksyttyjä menettelyjä noudattaen sekä tutkimaan pikaisesti eurooppalaisten teollisuuden edustajien kaupan esteitä koskevan asetuksen nojalla tekemän valituksen, jotta se voitaisiin ottaa vireille mahdollisimman nopeasti Maailman kauppajärjestössä. Samassa yhteydessä neuvosto ilmoitti suhtautuvansa myönteisesti siihen, että komissio määrätietoisesti tuki ja toteutti kaupallisia toimenpiteitä Korean tasavallan harjoittamia epäterveitä kilpailukäytäntöjä vastaan, aikoi raportoida neuvostolle tilanteesta viimeistään 1 päivänä toukokuuta 2001 ja halusi täyttää sille 29. kesäkuuta 1998 annetun neuvoston asetuksen (EY) N:o 1540/98 12 artiklassa asetetut velvoitteet. Lisäksi neuvosto pani merkille, että komissio aikoi, ellei tyydyttävään sopimukseen päästä, luoda väliaikaisen ja tarkoituksenmukaisen järjestelmän Korean epäterveiden menettelyjen torjumiseksi, kunnes WTO:ssa käynnissä oleva menettely saadaan päätökseen. 3. Neuvosto vahvisti uudelleen kantansa istunnossaan 14.15. toukokuuta 2001 ja pani merkille komission 8. toukokuuta 2001 tekemässä päätöksessä ilmaistun aikomuksen ehdottaa soveltuvaa tilapäistä tukijärjestelyä ja tuki voimakkaasti komission samassa päätöksessä ilmaisemaa aikomusta käynnistää WTO-menettely, ellei Etelä-Korean kanssa päästä sopimukseen 30. päivään kesäkuuta 2001 mennessä. 4. Komissio toimitti neuvostolle 30. heinäkuuta 2001 ehdotuksen neuvoston asetukseksi väliaikaisista järjestelyistä yhteisön laivanrakennusteollisuuden suojaamiseksi. Neuvoston oli todettava keskustelujensa päätteeksi 5. joulukuuta 2001, että ehdotus ei saanut siinä vaiheessa taakseen vaadittua määräenemmistöä. Komissiota pyydettiin lisäksi harkitsemaan, minkälainen strategia luodaan laivanrakennusteollisuuden erityisongelmien ratkaisemiseksi. Neuvostossa sovittiin, että asiaan palataan jossain seuraavista istunnoista. 5. Neuvosto antoi 6.7. kesäkuuta 2002 pidetyssä istunnossaan pysyvien edustajien komitean tehtäväksi viimeistellä asian ratkaisun neuvostossa käytyjen keskustelujen pohjalta. Näiden keskustelujen jälkeen neuvosto antoi 27. kesäkuuta 2002 määräenemmistöllä asetuksen väliaikaisista suojajärjestelyistä suojatakseen yhteisön laivanrakennusteollisuutta hyvän kauppatavan vastaiselta kaupalta, jota Korean tasavalta toteuttaa laivanrakennuksen alalla. Tanskan, Alankomaiden, Suomen, Ruotsin ja Yhdistyneen kuningaskunnan valtuuskunnat äänestivät vastaan. Asetusta sovelletaan siihen saakka, kunnes Korean vastainen riidanratkaisumenettely on saatu päätökseen Maailman kauppajärjestössä, ja asetuksen voimassaolo päättyy 31. maaliskuuta 2004. Siinä keskitytään niihin markkinasegmentteihin, joilla on voitu osoittaa, että epäterveet kilpailukäytännöt ovat aiheuttaneet suoraa vahinkoa yhteisön laivanrakennusteollisuudelle. Väliaikaisen suojajärjestelmän sallimisen edellytykset on esitetty kyseisen asetuksen johdanto-osan 7 kappaleessa(1) 6. Edellisessä kohdassa mainitun asian ratkaisun viimeistelyn yhteydessä komissio valtuutettiin etsimään ratkaisua Korean kanssa 30. syyskuuta 2002 saakka. Korean kanssa elo- ja syyskuussa käydyt neuvottelut epäonnistuivat, minkä johdosta neuvosto pani 30. syyskuuta pidetyssä istunnossaan komission edustajan esityksen pohjalta merkille, että komission ja Korean viranomaisten väliset neuvottelut päättyivät tuloksettomina ja että tältä osin on syytä toteuttaa tarvittavat toimenpiteet. (1) EYVL L 172, 2.7.2002, s. 1.